Document ID: 31998F0700

Reference:
19/Volumul 01
RO
Jurnalul Ofícial al Uniunii Europene
70
31998F0700
L 333/4
JURNALUL OFÍCIAL AL UNIUNII EUROPENE
ACȚIUNEA COMUNĂ
din 3 decembrie 1998
adoptată de Consiliu în temeiul articolului K.3 din Tratatul privind Uniunea Europeană referitoare la crearea unui Sistem European de Arhivare a Imaginilor (FADO)
(98/700/JAI)
CONSILIUL UNIUNII EUROPENE,
având în vedere Tratatul privind Uniunea Europeană, în special articolul K.3 alineatul (2) litera (b),
întrucât articolul K.1 alineatul (3) din tratat prevede că politica de imigrare și politica privind resortisanții țărilor terțe sunt probleme de interes comun;
întrucât lupta împotriva documentelor false este un domeniu care aparține politicii de imigrare și cooperării polițienești; întrucât proliferarea documentelor autentice și false necesită o actualizare frecventă; întrucât faptul că tehnicile utilizate pentru producerea documentelor autentice și a falsurilor acestora sunt din ce în ce mai sofisticate necesită, de asemenea, un suport de calitate;
întrucât Buletinul european al fraudelor și Manualul documentelor autentice nu întrunesc în totalitate condițiile de viteză și acuratețe a reproducerii, motiv pentru care utilizarea unui sistem informatizat de arhivare a imaginilor, cu formarea corespunzătoare a personalului în cauză, este un element esențial al strategiei de ansamblu care vizează să îndeplinească necesitățile statelor membre;
întrucât mai multe state membre dispun de sisteme informatizate de arhivare a imaginilor pe care sunt în curs de a le pune în funcțiune;
întrucât, în scopul asigurării exercitării unui nivel înalt de control de către statele membre, ar fi utilă introducerea unui sistem informatizat de arhivare a imaginilor, oferind acces pentru controlorii de documente ai statelor membre; întrucât acest sistem trebuie să permită utilizatorilor să dispună de informații cu privire la toate metodele noi de falsificare depistate și la noile documente autentice aflate în circulație;
întrucât, în scopul garantării compatibilității și omogenității informațiilor din sistem, este necesară stabilirea procedurilor de elaborare a contribuțiilor statelor membre destinate să fie incluse în sistem, precum și a procedurilor de control și verificare a acestor contribuții;
întrucât prezenta acțiune comună nu aduce atingere competenței statelor membre privind recunoașterea pașapoartelor, documentelor de călătorie, vizelor sau altor documente de identitate,
ADOPTĂ PREZENTA ACȚIUNE COMUNĂ:
Articolul 1
(1)   Se creează un sistem de arhivare a imaginilor destinat schimbului, prin mijloace informatizate și în intervale foarte scurte de timp, informațiilor de care dispun statele membre cu privire la documentele autentice și false care au fost înregistrate în conformitate cu procedurile prevăzute în anexa la prezenta acțiune comună.
(2)   Acest sistem nu înlocuiește și nici nu elimină schimburile normale pe suport de hârtie înainte ca toate statele membre să fie în măsură a utiliza sistemul informatizat.
Articolul 2
Baza de date a sistemului trebuie să conțină, între altele, informațiile următoare:
(a)
imagini ale documentelor false sau falsificate;
(b)
imagini ale documentelor autentice;
(c)
informații sumare privind tehnicile de falsificare;
(d)
informații sumare privind tehnicile de securitate.
Articolul 3
Înființarea sistemului european nu oprește fiecare stat membru să-și dezvolte și să utilizeze propriul său sistem național corespunzător cerințelor serviciilor naționale de frontieră și serviciilor interne responsabile cu verificarea documentelor.
Articolul 4
Consiliul adoptă fără întârziere specificațiile tehnice privind compatibilitatea cu sistemele existente, introducerea informațiilor în sistem și procedurile de control și verificare a acestor informații.
Articolul 5
Prezenta acțiune comună este publicată în Jurnalul Oficial și intră în vigoare în prima zi după publicare.
Articolul 1 se aplică în cel mult 12 luni de la adoptarea măsurilor menționate la articolul 4.
Adoptată la Bruxelles, 3 decembrie 1998.
Pentru Consiliu
Președintele
K. SCHLÖGL
ANEXĂ
SISTEMUL EUROPEAN DE ARHIVARE A IMAGINILOR
În cadrul Secretariatului General al Consiliului se creează un sistem informatizat care cuprinde documente autentice, precum și documente false și falsificate.
Numele sistemului european este FADO (False and Authentic Documents).
1.   Descrierea sistemului
—
sistemul trebuie să fie consultat dintr-o singură unitate centrală situată în fiecare stat membru;
—
sistemul este bazat pe tehnologia Internet. Aceasta garantează transmiterea rapidă a informațiilor la unitățile centrale naționale. Imediat după transmiterea informațiilor la Secretariatul General al Consiliului, ele sunt introduse în sistemul FADO cât mai rapid cu putință. Fiecare stat membru are responsabilitatea de a integra aceste date în propriul său sistem național sau în copia sa a sistemului FADO;
—
sistemul este multilingv;
—
sistemul are o utilizare facilă;
—
sistemul este bazat pe o codificare foarte strictă. Securitatea informațiilor conținute de sistemul informatizat este garantată. Sistemul utilizează linii speciale pentru transmisia datelor între Secretariatul General al Consiliului și unitățile centrale ale statelor membre;
—
în cadrul fiecărui stat membru, sistemul este consultat prin intermediul unui Internet securizat dintr-o unitate centrală. Statul membru poate utiliza același sistem pentru uz intern pe teritoriul său (ceea ce presupune conectarea mai multor terminale la diferitele sale puncte de control la frontieră sau la alte autorități competente). Nu este permisă legătura directă între un punct de lucru, altul decât o unitate centrală națională, și punctul central din cadrul Secretariatului General. Este creat un mecanism pentru duplicarea și actualizarea sistemului FADO în cadrul sistemului situat în statele membre (benzi magnetice, discuri demontabile, CD-ROM etc.);
—
fiecare stat membru are libertatea de a-și dezvolta propriul său sistem național securizat pentru transmiterea internă a datelor;
—
sistemul FADO funcționează într-o rețea între punctul central din cadrul Secretariatului General și unitățile centrale situate în fiecare stat membru, ceea ce permite un schimb rapid de informații;
—
deoarece documentele sunt transmise pe cale electronică în scopul introducerii lor în sistemele naționale existente, pentru imagini se utilizează un format standardizat (JPEG, TIFF, BMP etc.). Imaginea trebuie să fie de cea mai bună calitate, însă trebuie, de asemenea, obținut un echilibru corespunzător între calitatea, dimensiunea și compresia imaginii;
—
imagini mărite sunt disponibile, dacă este necesar, pentru părți importante ale imaginii;
—
sistemul permite compararea pe ecran între documentul original și un document fals sau falsificat;
—
sistemul oferă explicații privind diferitele tehnici de falsificare și tehnicile de securitate;
—
sunt necesare referințe încrucișate pentru a permite utilizatorilor să găsească foarte rapid toate informațiile referitoare la un document;
—
prioritatea este acordată întâi documentelor statelor membre, precum și documentelor țărilor terțe din care există fluxuri regulate de imigrație în țările membre. Informațiile din sistem sunt completate și actualizate cu scopul de a include toate celelalte documente și a fi cât mai complete cu putință;
—
sistemul trebuie să introducă un sistem „flash” care permite expedierea, prin poșta electronică, a unui avertisment tuturor statelor membre cu privire la un anumit document fals;
—
sistemul trebuie să aibă mai mult de un nivel. Posibilitatea de dezvoltare a unui nivel suplimentar de consultare, în scopul includerii mai multor detalii pentru experți, trebuie avută în vedere încă de la început;
—
sistemul conține o zonă specială pentru includerea documentelor care nu sunt recunoscute de unul sau mai multe state membre.
2.   Costurile sistemului
Costurile ocazionate de crearea și funcționarea sistemului FADO constau în achiziționarea de echipament tehnic și în costuri legate de personal. Dat fiind faptul că sistemul FADO este destinat în exclusivitate arhivării și transmisiei electronice a documentelor, efectuate în prezent pe suport de hârtie, aceste costuri reprezintă cheltuieli administrative pentru Consiliu, în sensul articolului K.8 alineatul (2) prima teză din Tratatul privind Uniunea Europeană.

Summary:
Combaterea fraudării documentelor: Sistemul de arhivare a imaginilor – FADO
Combaterea fraudării documentelor: Sistemul de arhivare a imaginilor – FADO
 
SINTEZĂ PRIVIND:
Acțiunea comună 98/700/JAI referitoare la crearea unui sistem european de arhivare a imaginilor
CARE ESTE ROLUL ACȚIUNII COMUNE?
Acțiunea creează un sistem al Uniunii Europene (UE) de arhivare a imaginilor, bazat pe internet și cunoscut sub numele de FADO (False and Authentic Documents Online – documente false și autentice online). Acesta permite schimbul rapid între țările UE al imaginilor documentelor autentice, false și falsificate pentru a ajuta la combaterea fraudării documentelor și a identității.
Acțiunea comună 98/700/JAI este abrogată și va fi înlocuită în câțiva ani de Regulamentul (UE) 2020/493 (a se vedea sinteza), deși informațiile existente au fost transferate în noul sistem FADO care urmează a fi creat de Agenția Europeană pentru Poliția de Frontieră și Garda de Coastă.
ASPECTE-CHEIE
Sistemul este multilingv, conceput pentru o utilizare facilă și bazat pe o codificare foarte strictă pentru a asigura standardizarea și securitatea informațiilor. O singură unitate centrală din fiecare țară participantă se conectează la Secretariatul General al Consiliului UE, dar fiecare țară a UE și membră Schengen are libertatea de a copia sistemul sau de a-și dezvolta propriul său sistem pentru distribuirea internă securizată a datelor. Sistemul garantează transmiterea rapidă a informațiilor la unitățile centrale naționale. Crearea sistemului UE nu oprește țările UE să-și dezvolte propriile lor sisteme naționale pentru a îndeplini cerințele privind securitatea propriilor frontiere și verificarea documentelor. Sistemul este conceput în special pentru a permite:vizualizarea de imagini mărite ale documentelor, dacă este necesar;compararea pe ecran între documentul original și un document falsificat;accesul la informații privind tehnicile de falsificare și de securitate;referințe încrucișate, astfel încât utilizatorii să poată găsi rapid informații conexe;notificări cu privire la anumite documente false. Se acordă prioritate documentelor țărilor UE și celor ale țărilor din afara UE din care există fluxuri regulate de imigrație. La 1 decembrie 2014, Regatul Unit (1) a notificat Comisia Europeană că, în domeniul cooperării polițienești, dorește să continue participarea la acțiunea comună. Această intenție a fost confirmată prin Decizia 2014/858/UE a Comisiei.Abrogare
Acțiunea comună 98/700/JAI este abrogată de Regulamentul (UE) 2020/493.
DE CÂND SE APLICĂ ACȚIUNEA COMUNĂ?
Se aplică de la 10 decembrie 1998.
CONTEXT
Numărul în creștere al documentelor de călătorie, de identitate și al altor documente justificative autentice și false, precum pașapoarte, permise de rezidență și vize, precum și numărul în creștere al tehnicilor de falsificare înseamnă că instrumentele necesare pentru combaterea fraudării documentelor și a identității trebuie să includă schimbul rapid și eficient de informații.
Pentru informații suplimentare, consultați:Securitatea documentelor (Comisia Europeană).
DOCUMENTUL PRINCIPAL
Acțiunea comună 98/700/JAI din 3 decembrie 1998 adoptată de Consiliu în temeiul articolului K.3 din Tratatul privind Uniunea Europeană referitoare la crearea unui Sistem European de Arhivare a Imaginilor (FADO) (JO L 333, 9.12.1998, pp. 4-7)
DOCUMENTE CONEXE
Decizia 2014/858/UE a Comisiei din 1 decembrie 2014 privind notificarea de către Regatul Unit al Marii Britanii și Irlandei de Nord a intenției sale de a participa la actele Uniunii în domeniul cooperării polițienești și al cooperării judiciare în materie penală, adoptate înainte de intrarea în vigoare a Tratatului de la Lisabona și care nu fac parte din acquis-ul Schengen (JO L 345, 1.12.2014, pp. 6-9)
Decizia 2000/261/JAI a Consiliului din 27 martie 2000 privind îmbunătățirea schimbului de informații pentru combaterea contrafacerii documentelor de călătorie (JO L 81, 1.4.2000, pp. 1-3)
Data ultimei actualizări: 20.05.2020(1) Regatul Unit s-a retras din Uniunea Europeană și, începând cu 1 februarie 2020, are statut de țară terță (țară din afara UE).